JASLIČKOVÁ SLÁVNOSŤ - scénka

**Postavy:** vojak, traja králi, Jozef, Mária, žena v domácnosti, pán domu, pastieri, dvaja pocestní.

*(Na javisko hrdo vchádza cisársky vojak, rozvinie zvitok, z ktorého číta.)*

**Vojak:** Dáva sa všetkým na známosť! Cisár Augustus sčíta celú ríšu! Všetci obyvatelia Rímskej ríše nech sa prihlásia v meste, z ktorého pochádza ich rodina. Každý je povinný poslúchnuť cisárov rozkaz!

*(Svetlá zhasnú, ostane iba jedno – hviezda. Na javisko prichádzajú traja králi z rôznych strán, stretnú sa, uklonia.)*

***Melichar:***Poďte v pokoji! Kde vedie vaša cesta?

***Baltazár:*** Za hviezdou... *(ukáže na hviezdu)*. Nasledujeme túto hviezdu, kamkoľvek nás povedie.

**Gašpar**: Máme teda spoločnú cestu (*kráčajú spoločne*).

***Melichar:*** Som presvedčený, že tento hraničný prechod bude prísne strážený. Určite sa Herodes dozvie, že sme ho prekročili.

***Gašpar*:** Pôjdeme za svojím cieľom aj cez všetky prekážky!

***Melichar:*** *(rozmýšľa*) Ako je to možné, že sme sa stretli práve tu a v rovnakom čase?

***Baltazár***: (*ukazuje ceruzou na mape*) Všetky moje výpočty boli presné. Potvrdili, že sa objaví nové nebeské teleso, nová hviezda. Preto som opustil svoj hrad, aby som hľadal, čo zjavuje.

***Gašpar***: Hviezdy nie sú tak vzdialené a odrezané od života ľudí... Sú spojené s večnosťou, čo sa vymyká nášmu rozumu *(vysvetľujúc ukazuje prstom hore.)*

***Melichar****:* Je táto hviezda znakom tohto zázraku, brat môj, Baltazár?

***Baltazár*:** *(prorocky)* V istom kraji sa objaví nový prorok. Bude hľadať pravdu. A pravdu, ktorú bude hľadať, bude hlásať národom. Je len jedna pravda, jeden kód, všetko ostatné je malé a iba jeho časť. Izrael o tom vie. Mnohí z jeho učených mužov mu boli veľmi blízko. Aj ich Písma potvrdzujú moje výpočty *(ukazuje na mape)* Narodí sa kráľ celého sveta.

***Melichar:*** (*udivene sa pozrie na neho*) Kráľ???

***Baltazár:*** Áno, kráľ, ktorý nás oslobodí od všetkého zla.

***Gašpar:*** A kde sa má narodiť?

***Baltazár:*** Písmo poukazuje na celkom malé mestečko v Judei. Je to Betlehem – Efrata.

***Gašpar:*** Pokračujme teda v ceste, bratia!

*(Počas rozhovoru prichádzajú zozadu Jozef a Mária.)*

***Jozef****:* Nie si ustatá? Poď, pomôžem ti.

***Mária:*** Veru, dnes som akási unavená. *(chvíľka ticha*) Jozef?

***Jozef:*** Hmm?

***Mária:*** Už sa stmieva, mali by sme sa niekde uchýliť, pozri (*ukáž*e), tu neďaleko je nejaký dom!

***Jozef:*** Máš pravdu. Pôjdeme sa spýtať, či by nás neprijali (zaklope).

***Pán domu***: Kto je tam?

***Jozef:*** Sme pocestní... a hľadáme nejaké prístrešie, prosím vás, úpenlivo vás prosím, nemohli by sme u vás prenocovať? Mária – moja žena je slabá, potrebovala by si odpočinúť a...

**Pán domu**: A čo je ma po tvojej žene! Vidíš (*ukáže do domu)* je nás tu plný dom *(zabuchne* *dvere).*

***Jozef:***Tak vidíš, toto je tá dnešná láska. Ale nič to. Možno ďalej nájdeme nejaké miesto.

***Mária:*** Jozef, čo keby sme zašli k tvojim vzdialeným príbuzným?

***Jozef***: Rozmýšľaš dobre, ale tí vzdialení príbuzní, sú naozaj veľmi vzdialení. Nielen rodom, ale aj od nás sú poriadne vzdialení. Bývajú na druhom konci mesta a už ani nepamätám, kedy sme sa naposledy videli. Možno ma už ani nepoznajú.

***Mária:*** To si dobre povedal. Sú naozaj vzdialení. A vôbec, všetci ľudia sú dnes akýsi vzdialení. Jeden sa zatvára pred druhým za svoje dvere a sebecky sa stará len o seba. Nejde len o to, že nás dnes neprijali, ale o všetkých...

***Jozef:*** Čo spravíme? Chýba im štipka lásky. Ťažko je niekedy venovať tomu druhému úsmev, ktorý nič nestojí a možno by iného vytiahol zo zúfalstva, z bolestí. Ako potom dokážu preukázať službu lásky, ktorá vyžaduje obetu?

***Mária***: Veru. Bože daj, aby ľudia mali láskavejšie srdcia *(chvíľka ticha, zasvietia malé svetielka).* Neviem, či ma oči neklamú, ale zdá sa mi, že vidím nejaké svetlá. Pozri, tam v diaľke *(ukáže).*

***Jozef:*** *(obzerá sa)* Kde vidíš svetlá?

***Mária:*** Tam, pri tej malej oáze.

***Jozef:*** Vidím. To je naša nádej. Poď rýchlejšie, nech sme tam čím skôr!

***Mária:*** (*teší sa*) Mám radosť, Jozef! Takú zvláštnu radosť, ešte nikdy som nebola taká šťastná, ako v tieto dni!

***Jozef:*** (*zastaví sa*) Aj ja s tebou. Poď! (*chvíľu kráčajú ticho*) To bude asi nejaký hostinec. Poprosíme, možno nás príjmu...

***Mária:*** Myslíš?

***Jozef:*** No? Vyzerá celkom dobre (*zabúcha*).

***Hostinský*:** Máte nejaké želanie?

***Jozef*:** Hej. Hľadáme nocľah, všade je plno ľudí, hádam nás už nikto neprijme. Nemohli by ste...?

***Hostinský:*** (*skočí mu do reči*) Uhádli ste. Nemohol. Všade je plno ľudí, aj tu je ich plno!

*(Pohladí sa po brade a hodí posmešný výraz tváre.)* Dovidenia! Vlastne Zbohom!

***Jozef:*** Márne sú naše nádeje!

***Mária***: Neboj sa! Naša nádej je v Bohu. A aj pod holým nebom bude s nami ...Dôverujme mu. Snáď sa ešte nájdu ľudia, ktorí chcú pomôcť.

***Jozef***: Máš úžasnú vieru! Nauč ma takto veriť aj v beznádejných chvíľach!

***Mária:*** Hm ... Je to jednoduché! Musíš najprv všetkým, čo robíš, slúžiť a páčiť sa Bohu. Potom všetko, čo prežívaš, obetuj Bohu ako dar!

***Jozef:*** Ty si úžasná! Ešte, že ťa mám! Jedinou vetou si mi dala istotu. Ako si to povedala? Povedz to prosím, ešte ráz...

***Mária:*** (*zopakuje*) Musíš najprv všetkým, čo robíš, slúžiť a páčiť sa Bohu. Potom všetko, čo prežívaš, obetuj Bohu ako dar!

***Jozef:*** Krásne a povzbudzujúce slová! Pre mňa si Mária hviezdou nádeje!

***Mária:*** Nuž, ty, Jozef, si pre mňa telesnou oporou a aj ti teda chcem byť oporou viery. Uvidíš, že spolu nám to pôjde.

***Jozef:*** Mária, pozri. Práve rozsvietili v tomto dome! Tak ideme?

***Mária:*** Poďme.

***Jozef:*** *(zaklope)* Prosím vás...

***Žena:***Ani neproste. Je to zbytočné, viem, čo chcete. Takých tu už dnes bolo dosť! Všetkých som poslala preč. Veď sa tu už nedá ani dýchať, nie to ešte spať! Aj vy ste určite dajakí ... lotri akísi... Nechce sa vám zaplatiť hostinec, čo? Zmiznite!

***Jozef:*** Nádej zomiera posledná!

***Mária*:** No vidíš! Už ti to celkom ide. Dôveruje Bohu a nič nás nezlomí.(*Mária a Jozef kráčajú a stretnú dvoch pocestných. Tí si ich obzerajú, Jozef sa prihovorí)*

***Jozef:***Aj vy máte podobné ťažkosti?

***Pocestný 1****:* Hľadáme nocľah!

***Pocestný 2:*** No ... Nám tak poradili ... Neďaleko je maštaľ. Ale my radšej ostaneme pod holým nebom. Vedie tam táto úzka kamenistá cestička *(ukáže).*

***Mária:*** Ďakujeme *(pozrie na Jozefa*). To úplne stačí!

***Jozef:*** Tak predsa smieme dúfať (*usmeje sa a pozrie smerom k nebu*). Úzka cestička vedie vždy k dobrému cieľu!

***Mária*:** Aká milá maštaľka!

***Jozef:*** *(žartovne*) Hej, milá, milá, len či sa ti bude páčiť zvnútra!

***Mária:*** A prečo nie? Zažijeme čosi nové! Medzi ovečkami sme ešte nespali! *(vojdú dnu)*

**Jozef:** Tak teda zložme svoje unavené kosti! Po takej únavnej ceste raz-dva zaspíme!

*(urovnáva slamu*) Urovnám to troška a zaľahneme! *(pomôže Márii, sám si ľahne ďalej)*

*Zhasnú svetlá – tma – hudba – po chvíli detský plač – Jozef drží dieťa.*

***Jozef:*** *(nežne)* Pozri Mária, aké krásne dieťa!

*Hľadia na dieťa, tešia sa. Spev anjelov – Glória...*

***Pastier****: ( vbehne do maštale) Je tu niekto?*

***Jozef:***Koho hľadáte? My sme sa tu uchýlili na noc a...

***Pastier:*** (s*kočí do reči*) Naozaj! Dieťa! Stacho! Fedor! Poďte chytro!

***Pastier 2***: (*kľaká k jasliam*) Bolo nám to oznámené!

***Jozef***: Čo bolo oznámené? A kým?

***Pastier 3***: Boli sme vonku, na poli, spali sme pri ovciach. Nejaký mládenec nám povedal... Prišiel odnikiaľ, zobudil nás a povedal: Pastieri! Pastieri! Počúvajte! Dnes sa vám v Dávidovom meste narodil Spasiteľ, Kristus, Pán.

***Pastier 2***: Spieval – Sláva Bohu na výsostiach. Pokoj ľuďom, ktorí sú dobrej vôle! (dojato, pastieri sa hlboko poklonia, hrá hudba)

***Pastier 3:*** Buď pozdravený, náš Spasiteľ!

***Pastier 1***: Prišiel si pre nás, pre chudobných, tak povedal ten neznámy muž!

***Pastier 2***: My sme tiež chudobní, nuž prijmite od nás aspoň tieto skromné dary! *(podávajú Jozefovi dary)*

***Mária:***Ďakujeme, vrúcne ďakujeme.

***Jozef****:* Nech vám to všetko Boh stonásobne odplatí! *(pastieri odchádzajú)*

***Pastier 3****:* Veľa šťastia*! (hrá hudba)*

*(Na javisko prichádzajú králi.)*

***Gašpar:***Pozrite. Hľa hviezda zastala nad tamtou chatrčou! (*ukáže smerom k maštaľke*).

***Melichar:*** (*udivene*) Žeby sa tu narodil kráľ???

***Baltazár:*** Tento kráľ mal prísť pre chudobných, možno preto nevyhľadáva paláce.

***Gašpar:*** Poďme teda tu, kde zastalo naše znamenie!

***Jozef:*** (*obzerá sa*) Kto je tu? *(keď zbadá kráľov, s úžasom povie:)* Králi???

*Králi padnú na kolená pred dieťaťom, s úžasom hľadia na neho.*

***Baltazár:***Áno, tak to bolo napísané! Má sa narodiť v Betleheme, ja som vedel, že toto znamenie je zázračné!

***Melichar:*** Kráľ Kráľov!

***Gašpar***: Prijmi naše dary!

***Jozef:*** Ďakujeme vám!

***Baltazár***: V Písmach bolo napísané: A ty Betlehem – Efrata, nie si najmenší spomedzi judských miest, lebo z teba vyjde ten, ktorý má byť kráľom a jeho kráľovstvo spravodlivosti a pokoja je od ustanovenia sveta a nebude mať nikdy konca.

**Spoločná pieseň a poklona.**

Spracovala: Božena Nemčíková